b"\n_START_ARTICLE_\nPierre Andr\xc3\xa9 Latreille\n_START_SECTION_\n\xc5\xbdivljenje in delo\n_START_PARAGRAPH_\nLatreille se je rodil v revni dru\xc5\xbeini v kraju Brive-la-Gaillarde (departma Corr\xc3\xa8ze). Leta 1778 se je vpisal na fakulteto Lemoine v Parizu. V Parizu je bil leta 1786 posve\xc4\x8den v duhovnika in se kmalu zatem vrnil v Brive, kjer je ves prosti \xc4\x8das posvetil preu\xc4\x8devanju \xc5\xbeu\xc5\xbeelk. Dve leti kasneje se je vrnil v Pariz in za\xc4\x8del aktivno sodelovati v znanstveni skupnosti. Z objavo knjige M\xc3\xa9moire sur les mutilles d\xc3\xa9couvertes en France si je prislu\xc5\xbeil tudi \xc4\x8dlanstvo v tamkaj\xc5\xa1njem prirodoslovnem dru\xc5\xa1tvu._NEWLINE_Kot konzervativni duhovnik je ob za\xc4\x8detku francoske revolucije naletel na te\xc5\xbeave. Zato je zapustil Pariz, a bil kasneje vseeno zaprt v Bordeauxu in obsojen na smrt, saj je zavrnil prisego zvestobe novo sprejeti ustavi. V zaporu pa je opisal novo vrsto hro\xc5\xa1\xc4\x8da in ob pomo\xc4\x8di dveh kolegov prirodoslovcev na tej podlagi dosegel, da so ga kot znanstvenika izpustili, kar je edini znani primer da je odkritje nove vrste nekomu re\xc5\xa1ilo \xc5\xbeivljenje._NEWLINE_Po tistem se je odrekel duhovni\xc5\xa1tvu in se povsem posvetil znanosti. Leta 1796 je v rodnem kraju izdal knjigo Pr\xc3\xa9cis des caract\xc3\xa8res g\xc3\xa9n\xc3\xa9riques des insectes, dispos\xc3\xa9s dans un ordre naturel, ki je postala njegovo najbolj znano delo. V njej je podal predlog za naravno klasifikacijo \xc4\x8dlenono\xc5\xbecev, kjer je prvi\xc4\x8d raz\xc4\x8dlenil redove v skupine, ki jih danes poznamo kot dru\xc5\xbeine._NEWLINE_Pre\xc5\xbeivljal se je s pou\xc4\x8devanjem, dokler ni leta 1798 dobil nalogo urejanja entomolo\xc5\xa1ke zbirke v nedavno ustanovljenem Prirodoslovnem muzeju (Mus\xc3\xa9um National d'Histoire Naturelle) v Parizu in kasneje tam postal profesor; leta 1814 je postal \xc4\x8dlan Francoske akademije znanosti, leta 1821 pa vitez Legije \xc4\x8dasti. Bil je tudi profesor zoologije na veterinarski \xc5\xa1oli v Alfortu blizu Pariza, na koncu pa postal profesor na katedri za zoologijo rakov, pajkovcev in \xc5\xbeu\xc5\xbeelk Prirodoslovnega muzeja, ko je katedra za zoologijo nevreten\xc4\x8darjev razpadla ob Lamarckovi smrti._NEWLINE_Po njem se imenuje Latreillia, rod rakov."